b'\n_START_ARTICLE_\nTruid Gregersen Ulfstand\n_START_PARAGRAPH_\nTruid Gregersen Ulfstand (f\xc3\xb8dt 1487, d\xc3\xb8d 16. november 1545) var en dansk adelsmand, godsejer og rigsr\xc3\xa5d. Han var aktiv i Norge i 1500-tallet, p\xc3\xa5 den tid hvor landet kom i realunion med Danmark.\n_START_SECTION_\nRigsr\xc3\xa5d\n_START_PARAGRAPH_\nHan var s\xc3\xb8n af lensmand Gregers Jepsen til Torup og Else Torbernsdatter Bille, og dermed bror til Holger Gregersen Ulfstand. Truid arvede godset Torup i Sk\xc3\xa5ne af sin far. Omkring 1520 blev han gift med Ide Lagesdatter Brock; de fik 4 s\xc3\xb8nner og 3 d\xc3\xb8tre. I 1522 blev fik han Varberg slot, som han beholdt til sin d\xc3\xb8d. Han blev optaget i Rigsr\xc3\xa5det ved Frederik II af Danmark og Norges tronbestigning, og sl\xc3\xa5et til ridder ved kroningen i 1524.\n_START_SECTION_\nI Norge\n_START_PARAGRAPH_\nI 1531 deltog han i forhandlingerne om Christian II af Danmark og Norges sk\xc3\xa6bne i K\xc3\xb8benhavn, f\xc3\xb8r han sammen med Claus Bille blev sendt til Norge for at bringe landet under kong Frederik. I Oslo holdt de ting med landets indbyggere og fik storm\xc3\xa6ndene til at anerkende kongen. Senere drog de til Trondheim, hvor de indgik et forlig med \xc3\xa6rkebiskoppen._NEWLINE_Truids f\xc3\xb8rste hustru var d\xc3\xb8d i 1531 eller 1532. Under et ophold i Stockholm 1534 giftede han sig igen med en ung enke, Gj\xc3\xb8rvel Fadersdatter Sparre. Han begav sig derefter til Malm\xc3\xb8, hvor han blev holdt i fangenskab i 9 uger under J\xc3\xb8rgen Knocks opr\xc3\xb8r. Han slap fri ved at anerkende Grev Kristoffer som sin herre 10. august.\n_START_SECTION_\nVarberg\n_START_PARAGRAPH_\nNu sendte kong Gustav en h\xc3\xa6r mod Halland, som fra 10. november belejrede Varberg. Truid forsvarede slottet indtil hans f\xc3\xa6tter Claus Bille fik en v\xc3\xa5benhvile i stand, mod at Truid erkl\xc3\xa6rede sig neutral._NEWLINE_Efter at den sk\xc3\xa5nske adel gik over til svenskerne, blev den tyske landskn\xc3\xa6gt Marcus Meyer sendt til Truid p\xc3\xa5 Varberg. Meyer indgik en hemmelig overenskomst med byens indbyggere om at overrumple slottet. Dette lykkedes 12. marts 1535; Truid selv slap bort, men hans hustru og barn blev tilbage som fanger. Han gik nu \xc3\xa5bent over til hertug Christian, og samlede en lille h\xc3\xa6r som lod Varberg belejre. Ved pinse 1536 sendte Christian unds\xc3\xa6tning; Marcus Meyer m\xc3\xa5tte overgive sig og blev halshugget 17. august ved Helsing\xc3\xb8r._NEWLINE_1537 blev Truid igen sendt til Norge, denne gang for at bringe landet under kong Christian. Efter at have v\xc3\xa6ret i Trondheim drog han til Hamar, hvor han tvang biskop Mogens til at afst\xc3\xa5 bisped\xc3\xb8mmet og bispeg\xc3\xa5rden. En ny rejse i Norge blev foretaget i 1539._NEWLINE_Truid d\xc3\xb8de p\xc3\xa5 Torup 16. november 1545 og er begravet i Lund domkirke i Sk\xc3\xa5ne.'